**РЕЦЕНЗИЯ**

на дисертационния труд на Йоанна Илиева Бенчева на тема „Хранене и диететика във византийско-балканския свят X-XV в.”за присъждане на научната и образователната степен „доктор”

от доц. д-р Александър Николов Николов

Катедра по стара история, тракология и средновековна история,

Исторически факултет, СУ "Св. Климент Охридски"

 Докторската дисертация на Йоанна Бенчева е посветена на извънредно любопитна и комплексна тема, която съдържа в себе си множество разнообразни аспекти на ежедневието във Византия и средновековните Балкани. Това се дължи на чисто физиологичните особености на вида Homo, както и на всички живи същества, за които процеса на хранене и начина, по който той се осъществява са ключово житейско обстоятелство. За хората обаче процесът на хранене и свързаната с него диететика т.е. конкретните особености, които го съпътстват са неотменна част от културата на даден инвидид, но и на голямата група или цялото общество, носещи белезите на географската среда, религиозните предписания и традиции, социалната принадлежност и много други фактори. Именно това прави темата особено интересна и същевременно трудна за цялостно обхващане, но веднага трябва да отбележим, че Йоанна Бенчева е успяла до голяма степен да разгледа и анализира задълбочено нейните многобройни аспекти. Тя е проучила внимателно значителна по обем изворова база, в която проблемите на храненето и диететиката рядко са централна тема, и за откриването на необходимата информация е нужно да се разгледа значителен съпътстващ изворов материал. Дисертантът познава в детайли и съществуваща, не особено богата литература по поставената тема, особено, що се отнася до районите, които се намират на Балканите, но рано се отделят от византийската политическа опека.

 Работата на Йоанна Бенчева е разделена на увод, три глави, заключение и научен апарат в края, който включва библиография и илюстрации. Тази класическа подредба е придружена с множество подтеми към отделните глави, което е изключително удобно за ориентация и издирване на отделни конкретни въпроси, които разглежда авторът.

 Уводът ни запознава с основните цели и задачи на дисертацията, изяснява основните понятия "хранене" и "диететика", точно определя географския и хронологичен обхват на изследването и ни запознава с използваната методология. Разбира се, тук откриваме и изчерпателен и много добре организиран преглед на използваните извори и литература, които са и добре класифицирани съобразно своите особености и отношението си към темата.

Първа глава "Особености на византийската диететика"представлява подробен анализ на античното наследство в областта на храненето и диететиката, промените в тази област, породени от налагането на християнството с неговите сериозни ограничения, произтичащи от естеството на самата религия, която прокламира пълното надмощие на духовното над телесното начало, отклонявайки се от античните концепции за "здравия дух в здравото тяло" и акцентирайки върху въздържанието като основен белег на християнската етика. Това оставя неминуем отпечатък върху различните аспекти на храненето и диетата на византийците, върху етикета на хранене, времето и времетраенето за задоволяване на тази основна човешка потребност. Внимателно са анализирани природните условия, които доминират в разглежданата територия, като са отчетени сериозните разлики в климатично отношение между крайбрежните области и вътрешността на Балканския полуостров, които рефлектират и върху начина на хранене, продуктите, с които разполага съответната популация и др. Специално внимание е отделено на проблемите на преяждането и глада, не само като физиологично-медицински, но и като проблем, свързан с религията, културата и обществения морал. Йоанна Бенчева е разгледала също така чуждите влияния върху византийската кухня, а също и върху славянските преработки на византийската литература по темата.

Втора глава, озаглавена "Храни и напитки" разглежда в детайли съставните части на византийската диета, които се оказват удивително разнообразни, противно на разпространеното мнение за оскъдната и еднообразна храна в епохата на Средновековието. Дисертантът разглежда в детайли хранителната стойност на отделните компоненти от диетата, посочва най-разпространените ястия, подсладители и други подправки, отделя специално внимание на ролята на напитките, не само водата, но и виното и разхладителните напитки, които се оказва, че присъстват във византийско-балканската традиция. Много от посочените артикули и до днес са важна част от кулинарната култура на региона, което свидетелства за приемственост в една наистина жизненоважна част от ежедневието, която е обусловена и от природната среда и от религиозните и културните стереотипи, демонстриращи учудваща жилавост.

Трета глава "Храната на различните социални групи" прави сериозен социален разрез, изследвайки последователно процеса на хранене на императора и неговия двор, на военните, на монасите, на обикновеното производително население в града и селото, включително и храненето на децата, храната на пътниците и мрежата от страноприемници, която обслужва, както местното население, така и тази категория. Специално внимание е отделено на храната на "другите", която съдържа изключително интересни детайли за храненето и диетата на българите, евреите, номадите и османците, като общности, с които византийският свят се намира в постоянно общение или през целия период, разглеждан в дисертацията или в отделни моменти, какъвто например е случаят с ранните османци, които донасят със себе си и някои елементи на хранене, характерни за средноазиатския и близкоизточния ареал, пречупени през почти непознатата до този момент на Балканите ислямска традиция.

Заключението ни представя основните изводи от изследването, които могат да бъдат резюмирани в следното. Разглежданият византийско-балкански регион, въпреки сериозните политически и природни катаклизми, които е преживял в рамките на изследваните пет столетия, е място с разнообразни традиции в областта на храненето и диететиката. Те са обусловени, както от античното наследство, така и от доминиращата християнска традиция в разглеждания период, а също и повече или по-малко постоянните природни и географски условия. Въпреки относителната религиозна и културна хомогенност, в региона има значителни разлики в областта на храненето, които са обусловени от социални, етнически и културни различия. Така например хранителните вкусове и предпочитания на ромеи и българи, въпреки общата религия и сходния начин на живот се отличават в някои аспекти, а еврейското и номадското население, обитаващо региона запазва по-особено място в тази система. Като цяло валиден е основният извод на автора, а именно, че "средновековните жители на Балканите възприемат умереното приемане на храната като средство за поддържане на добро здраве или за неговото успешно възстановяване". Към това бих добавил, че едно, дори най-бегло сравнение с други региони на средновековна Европа, показва щастливо стечение на география, климатични условия, природно разнообразие и религиозни и културни традиции, които превръщат балканското население в една от най-добре развитите във физическо отношение европейски популации още в средновековната епоха.

Цялостното впечатление от труда на Йоанна Бенчева е наистина отлично. Това е дисертация, която се вписва изцяло в характеристиките на историческата антропология като интердисцплинарно поле между историята и антропологията. Този тип изследвания изискват огромно търпение, сериозна компетентност в различни области на човешкото познание, задълбочаване в теми, които принципно рядко намират място в класическите дисертации по история. Разбира се, трябва да отбележим и някои дребни неточности, свързани предимно с някои термини и имена, нещо, което по принцип е голям проблем при медиевистичните изследвания. Дисертантката е ползвала сериозни преводи на повечето извори, с които работи, но отличните познания по гръцки език, са й позволили да предаде безпогрешно терминологията, свързана с диететиката и храненето, названията на отделните артикули и елементи от този процес. Все пак остава въпросът как точно предаваме византийските лични имена. Вероятно, ако приемем традиционния за България модел, повлиян от старобългарската традиция, то "Никифор Уранос" би трябвало да стане "Уран" по модела на Михаил Псел, а не "Пселос" например. От друга страна имена като "Мирепсос" и "Архиятрос" биха звучали на български тромаво като "Мирепс" и "Архиятър". Разбира се, тази тема е безкрайна и едва ли може да намери окончателно и безвъзвратно решение. Като цяло трябва да обобщим, че имаме работа с изключително зрял и отлично написан текст, който почти без промени може да бъде публикуван и да намери заслужен прием сред една много по-широка публика. Разбира се, за него важи и древната максима Habent sua fata libelli. Дългогодишната работа на г-жа Бенчева обаче е дала отлични резултати. Авторефератът отговаря изцяло на съдържанието на дисертацията, а посочените приноси са абсолютно валидни. Имайки предвид всичко казано досега, препоръчвам на почитаемото жури да гласува за присъждането на образователната и научна степен "Доктор" на колегата Йоанна Бенчева.

21 юни 2018 г. Рецензент:

гр. София (доц. д-р Александър Николов)